คลังเสนอครม.ผ่านกฎหมายคุมบัตรเครดิต
&nbsp;
17 ส.ค. 2554

โพสต์ทูเดย์ — กรณ์เดินหน้า พ.ร.บ.บัตรเครดิต เปิดทาง ธปท.คุมเข้มค่าธรรมเนียมโหด
แหล่งข่าวจากกระทรวงการคลัง เปิดเผยว่า นายกรณ์ จาติกวณิช รมว.คลัง ลงนามเห็นชอบร่างพระราชบัญญัติ (พ.ร.บ.) บัตรเครดิต และจะเสนอเข้าพิจารณาในที่ประชุมคณะรัฐมนตรี (ครม.) เร็วๆ นี้
ร่างกฎหมายฉบับนี้จะเป็นการสร้างความชัดเจนในการกำกับดูแลสินเชื่อส่วนบุคคล โดยจะรวมในส่วนบัตรเครดิตของธนาคารพาณิชย์ที่เดิมอยู่ใต้กฎหมายธุรกิจสถาบันการเงิน กับสถาบันการเงินที่ไม่ใช่ธนาคารพาณิชย์ (นันแบงก์) ที่เดิมอยู่ภายใต้ประกาศคณะปฏิวัติ ฉบับที่ 58 (ป.ว.58) เข้าด้วยกัน
ธนาคารแห่งประเทศไทย (ธปท.) จะมีอำนาจในการตรวจสอบการคิดค่าธรรมเนียมของร้านค้าผู้รับบัตรเครดิต การกำหนดวงเงินขั้นต่ำในการใช้บัตรเครดิต เช่น ต่ำกว่า 500 บาท ห้ามใช้บัตรรูด เป็นต้น
อย่างไรก็ดี กฎหมายจะไม่มีการไปกำหนดในเรื่องอัตราดอกเบี้ย (รวมค่าธรรมเนียม) ที่ปัจจุบันอยู่ที่ไม่เกิน 20% ต่อปี หรือการกำหนดอัตราเงินเดือนขั้นต่ำของผู้ทำบัตรที่ปัจจุบันกำหนดไม่ต่ำกว่า 1.5 หมื่นบาทโดยสิ่งเหล่านี้ยังคงยึดตามเดิมเพื่อไม่ให้มีผลกระทบต่อผู้บริโภค และจะให้เป็นอำนาจ ธปท. ในการออกประกาศ หากจะมีการเปลี่ยนแปลงเงื่อนไขต่างๆ เหล่านี้
แหล่งข่าว กล่าวอีกว่า คาดว่าหลังจากผลักดันร่าง พ.ร.บ.บัตรเครดิตผ่าน ครม.ไปแล้ว หลังจากนั้นจะมีการผลักดันร่าง พ.ร.บ.ติดตามทวงหนี้อย่างเป็นธรรม ต่อไป โดย รมว.คลังได้ลงนามเห็นชอบแล้วเช่นกัน เพียงแต่รอจังหวะเสนอ เข้า ครม.เท่านั้น ซึ่งกฎหมายดังกล่าวจะเป็นการวางบรรทัดฐานการติดตาม ทวงหนี้ที่เป็นระบบมากขึ้น โดยเฉพาะการจัดระเบียบบริษัทติดตาม ทวงหนี้ ที่จะกำหนดให้ต้องขึ้นทะเบียน รวมถึงจะต้องมีใบอนุญาตการ ประกอบอาชีพอย่างถูกต้อง